ETXEBARRIETA LEGRAND (EH Bildu, 2018-04-13):
Bai, eskerrik asko.
Hau da zeharlerrotasunaren alde on eta txarra. Hau da, garai batean berdintasunarekin zerikusia zuten politikak toki konkretu batean kokatzen genituen, politika publikoetan alor konkretu batean kokatzen genituen eta anbito guztiak ez genituen bustitzen berdintasun politikekin.
Zeharlerrotasunaren alde ona izan da beste hainbat alor, beste hainbat departamentu  - esango genuke guztiak -  inplikatu behar izan dutela berdintasunarekin denon ardura delako eta ardura toki guztietan kokatu behar dugulako.
Baina honek askotan egiten ari garenaren edo egin genezakeenaren ikuspegia lausotu egiten digu. Zailtasunez ikusten dugu aterki berdinaren pean ematen ari diren lan ezberdin horiek guztiak eta horregatik garrantzitsuak dira mahai interinstituzional horiek, departamentu arteko mahai horiek, baina betiere gidaritza sendo batekin, betiere erabaki politiko konkretu batzuei jarraituz, ezta?
Eta guk uste dugu zentzu horretan Berdintasun Planak agian zehaztasun gehiagorekin, anbizio gehiagorekin, norabide konkretu batzuk identifikatu ahalko lituzkela, gaur egunean lausoegia geratzen zaigulako askotan ildo garrantzitsuak irudikatzen baditu ere horietan zer proposamen egiten den ikusteko.
Aipatzen da zehaztasun falta hori aurrekontuetan. Adierazi duzue eta horregatik ez dugu guk ere sartu, badakigulako ez dela Berdintasun Plan honen helburua eta ardura aurrekontu hauek zehaztea, baina bai aurrekontu horien norabidea zehaztu lezake.
Hau da, proposamenak egin departamentuek, instituzio ezberdinek berdintasunaren alde inplikatuko dituzten politika horiek errealak izan daitezen, nolako aurrekontuak identifikatu beharko ziren zehazteko edo.
Ekintzetan uste dugu guk bai Gobernutik erantzun behar zaiola adibidez ikusten dugulako sailetako berdintasun planak jaio genituen duela gutxi  - Elkarrekin Podemoseko Arana andreak eskatu zizkien sail guztiei -  eta horiek aztertzeko aukera izan genuen. Batzuk horrelako lodiera zeukaten, beste batzuk lau orrialdekoak eta uste dugu horrek asko esaten duela departamentu bakoitzak daukan inplikazioaren inguruan, departamentu bakoitzak daukan jarreraren inguruan.
Eta nola kokatzen edo nola ebaluatuko dugu hau? Nork ebaluatuko du hau? Nork ebaluatuko du ibilbide hau? Uste dugu zentzu honetan Berdintasun Planak ere minimo batzuk kokatu beharko lituzkela horrelako desberdintasunak gertatu ez daitezen.
Aurrekontu partida eznahikoekin topatzen gara askotan eta, esaten genuen bezala, muga batzuk zehaztea ezinbestekoa dela uste dugu.
Gure ustetan  - eta askotan esan dugu -  Gobernu honek berdintasunaren inguruan egiten duen partida ekonomikoen ekarpena eznahikoa dela tamainako erantzuna eskatzen duen arazo honen aurrean egiteko asko daukagulako oraindik, bat nator zurekin horretan. Eta uste dut aurrekontuek asko adierazten dutela ere, borondateaz gain, ekintza konkretuekin zer egiteko prest gauden adierazterako garaian.
Eta amaitu nahiko nuke parte-hartzearekin. Hori bai delako gure ustez oso garrantzitsua den puntua. Non daukagun mugimendu feminista indartsu hori, adierazten zenuen, jendarte oso kontzientziatua daukagu, lanean ari den jendarte bat daukagu.
Martxoaren 8an uste dut, kuantitatiboki agerikoa gertatu izan zela baina ez da martxoak 8ko lan bat bakarrik. Azken urte luzeetako eraginaren ostean etorri zen hori. Eta historikotzat identifikatzen genuen egun horri, ba tamainaz erantzun beharko genioke.
Basque Country 2030 estrategiaren aurkezpenean egon nintzen eta bertan adierazi zenuen, herritarren parte-hartzea ezin bestekoa zela honetan. Ba parte-hartzeari bide eman diezaiogun. Badaukagu parte-hartzeko prest dagoen jendarte bat, oso antolatuta dagoena. Zentzu honetan guri dagokigunean mugimendu feministaz ariko ginateke.
Eta berriz ere, ekarpen guzti hauek, ez CESenak bakarrik, mugimendu feministarenak, gureak kontuan hartzeko eskatzen dizuegu aurrekontuekin, parte-hartzearekin eta birformulazioarekin tresna eraginkorrak izan ditzagun.
Eskerrik asko.